“วิกฤติ Gen Z” รายได้ไม่สูง แต่ต้องแบกเงินเฟ้อ
ทำไมคนกลุ่มนี้ ถึงได้รับผลกระทบมากที่สุด ? ลงทุนแมนจะเล่าให้ฟัง
7 มิ.ย. 2565

“วิกฤติ Gen Z” รายได้ไม่สูง แต่ต้องแบกเงินเฟ้อ /โดย ลงทุนแมน
มาม่าขอขายแพงขึ้น เป๊ปซี่ขอขึ้นราคา เป็นตัวอย่างผลกระทบจากเงินเฟ้อ
ที่ผู้ผลิตมีต้นทุนวัตถุดิบแพงขึ้นจนอั้นไม่ไหว ท้ายที่สุดจึงต้องผลักภาระมายังผู้บริโภค
ถ้าถามว่าเงินเฟ้อส่งผลกระทบต่อใครบ้าง ก็ต้องบอกว่า ทุกคน
แต่กลุ่มที่ได้รับผลกระทบมากที่สุด ก็คือ กลุ่ม Gen Z
หรือเป็นผู้ที่อยู่ในช่วงอายุระหว่าง 10-25 ปี
แล้วทำไมคนกลุ่มนี้ ถึงได้รับผลกระทบมากที่สุด ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
จริง ๆ แล้ว “เงินเฟ้ออย่างอ่อน ๆ” เป็นผลดีต่อระบบเศรษฐกิจ เพราะจะจูงใจให้มีคนมาลงทุน ผลิต และจ้างงานมากขึ้น ซึ่งก็จะทำให้เศรษฐกิจโดยรวม เติบโตขึ้นตามไปด้วย
 
แต่หากเงินเฟ้อนั้นปรับตัวสูงขึ้นมากเกินไป และทรงตัวอยู่ในระดับสูงเป็นเวลานาน 
เราจะเริ่มเจอกับภาวะที่ราคาสินค้าและบริการ กำลังมีราคาแพงจนกระทบกับการใช้ชีวิต 
โดยเฉพาะในกลุ่ม Gen Z
เหตุผลสำคัญก็เพราะว่าคนกลุ่มนี้ ยังเป็นกลุ่มวัยที่เพิ่งเริ่มต้นทำงาน เป็น First Jobber
ยังอยู่ในช่วงลองผิดลองถูก และมักจะมีรายได้ที่ยังไม่สูงมากนัก
แต่เงินเฟ้อไม่ได้รู้ว่าเราเป็นเด็กจบใหม่ และยังทำให้ค่าครองชีพของทุก ๆ คนเพิ่มขึ้น จึงส่งผลกระทบต่อกลุ่ม Gen Z ที่มีแนวโน้มจะบริหารจัดการเงินในแต่ละเดือน และเก็บออมได้น้อยลงกว่าแต่ก่อน
อย่างในประเทศสหรัฐอเมริกานั้น เงินเฟ้อของสหรัฐอเมริกาค่อย ๆ ปรับตัวสูงขึ้นตั้งแต่ปีก่อน และได้พุ่งไปสูงถึง 8.3% เมื่อเดือนก่อน ซึ่งเรียกได้ว่าสูงสุดตั้งแต่ปี 1980 และได้เริ่มสร้างปัญหาให้กับกลุ่ม Gen Z แล้ว
เพราะกลุ่ม Gen Z จำนวนไม่น้อย ยังมีภาระหนี้สินที่เกิดจากการกู้มาเรียน 
โดย 34% ของคนที่มีอายุ 18-29 ปี เป็นผู้ที่ยังมีภาระหนี้สิน ที่ต้องใช้คืนจากการกู้มาเรียน
นอกเหนือจากการกู้มาเพื่อการศึกษา เงินเฟ้อยังทำให้ค่าที่พักอาศัยแพงขึ้น
อย่างกรณีของค่าเช่าห้องนอน 1 ห้อง ในนิวยอร์กนั้น ราคาปรับขึ้นเฉลี่ยแล้ว อยู่ที่ 38%
หากเคยเช่าอยู่ในราคา 10,000 บาทต่อเดือนเมื่อปีก่อน จะกลายเป็นราคา 13,800 บาทต่อเดือนในปีนี้
เรียกได้ว่าเป็นต้นทุนในการใช้ชีวิตที่แพงขึ้นอย่างหลีกเลี่ยงไม่ได้
แล้วสถานการณ์เงินเฟ้อในประเทศไทยเป็นอย่างไร ?
สำหรับในประเทศไทยนั้น แม้ว่าอัตราเงินเฟ้อจะไม่ได้เพิ่มขึ้น มากเท่ากับของสหรัฐอเมริกา
แต่เราก็เริ่มเห็นราคาสินค้าและบริการหลายอย่าง ปรับตัวขึ้นไปบ้างแล้วเหมือนกัน
ไม่ว่าจะเป็น อาหาร เครื่องดื่ม ไปจนถึงมาม่า ซึ่งเรียกได้ว่าเป็นสินค้าที่เราแทบจะจำไม่ได้แล้ว ว่าขึ้นราคาครั้งสุดท้ายเมื่อไร
จากสถานการณ์เงินเฟ้อในปัจจุบัน หากมันยังคงลากยาวต่อไป 
ก็จะยิ่งส่งผลกระทบต่อทั้งธุรกิจและประชาชนทั่วไป โดยเฉพาะกลุ่ม Gen Z
และด้วยความที่กลุ่ม Gen Z นั้น ยังมีรายได้ไม่มากนัก
การเข้าถึงสินค้าและบริการต่าง ๆ จึงมักใช้การกู้ยืม เพื่อตอบสนองความต้องการ
รู้ไหมว่า ณ สิ้นปี 2564 ที่ผ่านมา ข้อมูลจากบริษัท ข้อมูลเครดิตแห่งชาติ จำกัด หรือเครดิตบูโร ระบุว่า กลุ่ม Gen Z นั้น เป็นกลุ่มที่มียอดหนี้สะสมสูงถึง 97,000 ล้านบาท ในขณะที่มีหนี้เสียสะสม 5,200 ล้านบาท เลยทีเดียว
ที่น่าติดตามต่อไปก็คือ ภาวะเงินเฟ้อในหลายประเทศ รวมทั้งในประเทศไทย
ที่กำลังเร่งตัวขึ้น จะเพิ่มขึ้นอีกหรือไม่ หรือจะทรงตัวอยู่ในระดับสูงอีกนานแค่ไหน
เพราะถ้าอัตราเงินเฟ้อยังเพิ่มขึ้น หรือทรงตัวอยู่ในระดับสูง 
ก็จะยิ่งบั่นทอนกำลังซื้อของผู้บริโภค โดยเฉพาะสำหรับกลุ่ม Gen Z 
ที่เพิ่งเริ่มต้นทำงาน แต่กลับต้องแบกรับต้นทุนชีวิตที่สูงขึ้นแล้ว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-